Salose taikomų saugumo ir saugos priemonių gerinimas

Graikijos policija turi suaktyvinti policijos pareigūnų budėjimą migrantų antplūdžio valdymo centruose iki 24 val. per parą ištisą savaitę. Graikijos priėmimo ir tapatybės nustatymo tarnyba, padedant Graikijos policijai, turi sugriežtinti kontrolę prie atvykimo punktų ir budėti migrantų antplūdžio valdymo centruose, taip pat patobulinti saugumo infrastruktūrą. Graikijos policija, bendradarbiaudama su Priėmimo ir tapatybės nustatymo tarnyba, turi parengti ir išbandyti saugumo ir evakuacijos planus, skirtus migrantų antplūdžio valdymo centrams. Graikijos priėmimo ir tapatybės nustatymo tarnyba turi patobulinti saugumo infrastruktūrą migrantų antplūdžio valdymo centruose. Graikijos valdžios institucijos turi toliau teikti saugias zonas pažeidžiamų asmenų grupėms. Europos sienų ir pakrančių apsaugos agentūra finansuoja 280 Graikijos policijos pareigūnų siuntimą, kad jie atliktų su saugumu susijusias užduotis migrantų antplūdžio valdymo centruose Lesbe (65), Chijyje (65), Same (65), Kose (45) ir Lere (40). Kai kurie iš jų jau yra dislokuoti į salas. Nors sugriežtinta kontrolė prie atvykimo punktų ir budėjimas apgyvendinimo zonose turėtų būti vykdomi visuose migrantų antplūdžio valdymo centruose, tai yra visapusiškai įgyvendinta tik Lesbe. Kontrolė prie atvykimo punktų yra užtikrinama Chijyje, Kose ir Lere, tačiau budėjimas šiose salose esančiuose apgyvendinimo zonose dar nėra reguliarus. Same Graikijos policija tik retkarčiais atlieka saugumo patikrinimus ir organizuoja budėjimą. Nei Graikijos policija, nei Graikijos priėmimo ir tapatybės nustatymo tarnyba dar nepaskyrė bendro už saugumą atsakingo pareigūno. Graikijos policija iki šiol tik oficialiai paskelbė Lesbo migrantų antplūdžio valdymo centro evakuacijos planą. Kai kuriuose migrantų antplūdžio valdymo centruose buvo sėkmingai įvykdytos evakuacijos pratybos. Vėlesniais etapais turėtų būti parengti Chijo, Koso, Lero ir Samo salose taikytini evakuacijos planai; visuose migrantų antplūdžio valdymo centruose turėtų būti reguliariai vykdomos evakuacijos pratybos; o Graikijos policija ir Graikijos priėmimo ir tapatybės nustatymo tarnyba turėtų skirti bendrą už saugumą atsakingą pareigūną. Svarbūs saugumo infrastruktūros stiprinimo darbai atliekami Lesbo saloje. Samo saloje baigti su saugumu susiję darbai: įrengtos tvoros, apšvietimas, avariniai išėjimai, geriau atskirtos teritorijos ir sargybos būdelės. Koso ir Lero salose migrantai yra atskiriami remiantis jų pilietybe ir šeimynine padėtimi. Graikijos priėmimo ir tapatybės nustatymo tarnyba prašys atnaujinti saugumo infrastruktūrą (įrengti išorines tvoras, papildomas policijos būdeles, stebėjimo kameras) Chijo migrantų antplūdžio valdymo centre. Siekiant nustatyti saugias zonas pažeidžiamų pabėgėlių grupėms, nelydimi nepilnamečiai (jų, sausio 25 d. duomenimis, liko 7) laikomi visą parą stebimoje saugioje zonoje Lesbe. Chijyje ir Same nelydimi nepilnamečiai nėra laikomi saugioje zonoje ir apsauga jiems nėra suteikiama, o Kose jie yra laikomi saugioje zonoje ir užrakinami nakčiai. Lero migrantų antplūdžio valdymo centre gyvenančių nelydimų nepilnamečių nėra; jie yra apgyvendinti specialiose patalpose (Pikpoje), kuriose Graikijos priėmimo ir tapatybės nustatymo tarnybos darbuotojai dirba visą parą. Vėliau turėtų būti sprendžiama nelydimiems nepilnamečiams skirtų saugių zonų trūkumo problema, o į visus migrantų antplūdžio valdymo centrus turėtų būti paskirti vaikų apsaugos pareigūnai.